སྐད་རིགས་ཀྱི་ཆ་ནས་བཤད་ན།རྒྱལ་རོང་གི་བོད་སྐད་དུ་ཞང་ཞུང་དང་བཙན་པོའི་དུས་སྐབས་ཀྱི་ཐ་སྙད་ཤིན་ཏུ་རྙིང་བ་མང་པོ་རང་སོར་དང་རྒྱུན་འབྱམས་སུ་ལུས་ཡོད་པ་ཤེས་ལྡན་ཀུན་གྱི་འདྲེན་བྱེད་ཡུལ་དུ་གྱུར་ཡོད་པ་མ་ཟད།སྐད་བརྡ་སྨྲ་བ་རེ་འགས་རྒྱལ་རོང་སྐད་ཀྱི་ཆགས་རིམ་བོད་སྐད་ཀྱི་སྤྱི་འགྲོས་དང་མི་མཐུན་པས་བོད་སྐད་མ་ཡིན་པར་རློམ་པའི་ལྟ་བ་དེ་ལ་ཡང་སྐད་བརྡ་རིག་པའི་ཞིབ་འཇུག་གི་འབྲས་བུ་གསར་བས་གསལ་ཁ་བཀྲལ་ཡོད་དེ།རྒྱལ་རོང་བོད་སྐད་ལ་ཞིབ་འཇུག་བྱེད་བཞིན་པའི་འཇར་པན་གྱི་མཁས་པ་མང་པོས་ཞང་ཞུང་སྐད་དང་།བོད་སྐད་ཀྱི་སྤྱི་འགྲོས་དང་རྒྱལ་རོང་བོད་སྐད་ཀྱི་འགྲོ་ལུགས་ལ་བསྡུར་ཞིབ་ལོ་མང་པོར་བྱས་པའི་མཐར།རྒྱལ་རོང་བོད་སྐད་ཀྱི་ཆགས་རིམ་དེ་གནའ་རབས་ཞང་ཞུང་སྐད་དང་གཅིག་མཐུན་ཡིན་པའི་གསལ་ཁ་རྙེད་པས།དེང་སྐབས་ཀྱི་རྒྱལ་རོང་བོད་སྐད་དེ་ཞང་ཞུང་སྐད་ཀྱི་ཆགས་རིམ་དང་གནའ་རབས་བོད་སྐད་ཀྱི་ཐ་སྙད་དང་སྒྲ་གདངས་བཅས་མཉམ་དུ་བསྲེས་ཡོད་པའི་བོད་ཀྱི་ཡུལ་སྐད་ཁྱད་པར་ཅན་ཞིག་ཡིན་པ་གཞི་ནས་ཤེས་སོང་།དེང་རབས་སྐད་བརྡ་རིག་པའི་ཞིབ་འཇུག་གི་འབྲས་བུ་གསར་བ་དེས་གོང་སྨྲས་ཁྱུང་རབས་རྣམས་སུ་བཀོད་པའི་ཞང་ཞུང་ཁྱུང་དཀར་པོའི་རུས་རྒྱུད་རྒྱལ་རོང་དུ་སླེབས་པའི་ལོ་རྒྱུས་རྙིང་བ་དེ་ལ་ཡང་བདེན་ཁ་གསར་བ་བྱིན།